Osvrti učenika na film „Djeca tranzicije“

Dana 4. studenog 2015. godine pogledali smo film „Djeca tranzicije“ koji je bio prikazan u sklopu 4. festivala dokumentarnog filma Poreč Dox u porečkom kinu. Isti je film prikazan i na Filmskim festivalima u Puli, Motovunu i Sarajevu. Film je režirao zagrebački dokumentarist Matija Vukšić i prikazuje živote četvero djece i njihovo djetinjstvo u suvremenom društvu. Tu su šestogodišnja djevojčica Lana čiji su roditelji jako bogati, osmogodišnji David kome je želja postati Barcelonin igrač, jedanaestogodišnja Natalija koju zlostavljaju učenici škole koju pohađa i na kraju Marta koju verbalno zlostavljaju na društvenoj mreži.

Film je na mene ostavio snažan dojam jer mi je dao priliku da shvatim okrutnu stvarnost današnjeg društva. Kroz njihove četiri priče pratila sam kako bogati roditelji pogrešno odgajaju svoju šestogodišnju kćer, udovoljavaju svim njezinim željama te joj kupuju nepotrebno i promatraju kako se pretvara u osobu koja će jednoga dana misliti samo na sebe i davati veliku važnost pogrešnim vrijednostima. Upoznali smo i dječaka Davida čija je najveća želja igrati u nogometnom klubu Barcelona. Svidjelo mi se što se jako trudio da ostvari svoj san iako ga na kraju, nažalost, ne ostvaruje. Rastužila me priča djevojčice Natalije koja živi u međimurskom selu i koju su u školi vukli za kosu, rugali joj se i isključivali iz igre samo zato što je siromašna ili nema mobitel. Priča koja me posebno potresla je ona o petnaestogodišnjoj Marti koja si je oduzela život zbog internetskog nasilja koje su nad njom vršili njezini vršnjaci.

Ovaj mi je film pomogao da shvatim kako je nekoj djeci u današnjem društvu jako teško odrastati i kako nemaju svi bezbrižno i radosno djetinjstvo kakvo bi djeca trebala imati. Svatko bi se od nas morao češće pitati kako se drugi ljudi osjećaju i kako im možemo pomoći. Mislim da je važno voljeti i cijeniti ono što imamo , pronaći prave prijatelje, truditi se najviše baš onda kad misliš da si sve izgubio, pronaći utjehu u obitelji, glazbi, izlascima… I iznad svega je važno ne predati se životnim teškoćama.

 Nika Žiković 7. razred (Višnjan)

Prije odlaska u kino, mislio sam da će u filmu biti prikazani problemi na koje djecu treba upozoriti kao nasilje, alkohol, droga, ali sam tijekom gledanja filma, shvatio da film pokazuje probleme odrastanja u društvu u kojem živimo. Najviše me pogodilo samoubojstvo djevojke Marte koje je počinila zbog uvreda i svađa na društvenoj mreži Ask. Martu je sestra upozorila na opasnost no ona nije slušala. Prijatelji su joj govorili da se na obazire na zločeste komentare koje joj pišu, ali nije to mogla i na kraju završava tragično. Sve mi je te djece bilo žao zato što su svi imali nekakve želje koje nisu mogli ostvariti. U jednom sam se trenutku i ja osjećao krivim zato što i ja među svojim vršnjacima to svakodnevno gledam. Neki se s teškoćama nose tako da se nauče boriti za svoja prava, dok se drugi nauče ignorirati zlobne komentare ili nepravdu. Htio bih da sva djeca imaju sretno djetinjstvo i ljubav svojih najbližih.

 Asten Farina 7. razred (Višnjan)